ID-DEĊIŻJONI TAL-KUMMISSJONI
tat-18 ta' Lulju 1996
li tistipula l-ħtiġijiet tal-linja tan-nisel u ħtiġijiet zootekniċi għall-importazzjoni tas-semen ta' ċerti annimali
(Test b'relevanza għaż-ŻEE)
(96/509/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 94/28/KE tat-23 ta' Ġunju 1994 li tistipula l-prinċipji dwar il-kondizzjonijiet żootekniċi u ġenetiċi applikabbli għall-importazzjoni minn pajjiżi terzi ta' l-annimali, is-semen, l-ova u l-embriji tagħhom ([1]) u li temenda partikolarment l-Artikolu 5, it-tieni u t-tielet inċiżi tiegħu,
Billi skond id-Direttiva tal-Kunsill 87/328/KEE ([2]) tat-18 ta' Ġunju 1987 dwar l-aċċettazzjoni għal skopijiet tat-trobbija ta' l-annimali mrobbija puri ta' l-ispeċi ta' l-ifrat, u d-Deċiżjoni tal-Kummissjoni 90/257/KEE ([3]) ta' l-10 ta' Mejju 1990 li jistipulaw l-kriterji għall-aċċettazzjoni għal skopijiet ta' trobbija ta' nagħaġ u mogħoż mrobbija puri u l-użu tas-semen, l-ova u l-embriji tagħhom, u d-Direttiva tal-Kunsill 90/118/KEE ([4]) 5 ta' Marzu 1990 dwar l-aċċettazzjoni tal-ħnieżer mrobbija puri għat-trobbija, Stat Membru ma jistax jipprojbixxi, jirrestrinġi jew jwaqqfu l-aċċettazzjoni ta' l-eżami uffiċjali tas-semen mill-annimali irġiel mhux eżaminati fil-limiti tal-kwantitajiet meħtieġa biex iwettqu t-tali eżamijiet uffiċjali;
Billi l-prinċipji tat-tali eżamijiet uffiċjali huma stipulati fid-Direttiva tal-Kummissjoni 86/130/KEE ([5]) tal-11 ta' Marzu 1986 li tistipula l-metodi ta' sorveljanza ta' l-għamil u l-metodi biex jistmaw il-valur ġenetiku ta' l-annimali mrobbija puri ta' l-ispeċi ta' l-ifrat kif emendati mid-Deċiżjoni tal-Kummissjoni 94/515/KE ([6]), fid-Deċiżjoni tal-Kummissjoni 90/256/KEE ([7]) li tistipula l-metodi tas-sorveljanza ta' l-għamil u tistma l-valur ġenetiku tan-nagħaġ u l-mogħoż mrobbija puri u fid-Deċiżjoni tal-Kummissjoni 89/507/KEE ([8]) li tistipula l-metodi għas-sorveljanza ta' l-għamil u li jistmaw il-valur ġenetiku tal-ħnieżer mrobbija puri u dawk ibridi għat-trobbija;
Billi huwa meħtieġ li jiġu stipulati l-kondizzjonijiet għall-importazzjoni tas-semen mill-annimali irġiel mhux eżaminati; billi huwa għalhekk meħtieġ li jkunu stabbiliti ċ-ċertifikati għal dan is-semen;
Billi semen mill-annimal li għadda minn eżamijiet ta' l-għamil u minn stima tal-valur ġenetiku jrid ikun akkumpanjat minn ċertifikat tal-linja tan-nisel u zootekniku kif imniżżel fid-Deċiżjoni tal-Kummissjoni 96/510/KE ([9]);
Billi l-awtoritajiet kompetenti fl-Istati Membri jridu jiżguraw li s-semen mill-annimali irġiel mhux eżaminati jkunu aċċettati għall-inseminazzjoni artifiċjali fil-limiti tal-kwantitajiet meħtieġa għall-organizzazzjonijiet jew l-assoċjazzjonijiet approvati biex iwettqu l-eżamijiet uffiċjali;
Billi il-miżuri li hemm ipprovduti f'din id-Deċizjoni huma skond l-opinjoni ta' l-Kumitat Permanenti ta' Żooteknika,
ADOTTA DIN ID-DEĊIŻJONI:
Artikolu 1
Is-semen kif riferut fl-Artikolu 1 tad-Direttiva 94/28/KE, ġej mill-annimal li m'għaddiex mill-eżamijiet ta' l-għamil u l-istima tal-valur ġenetiku fuq il-bażi tal-prinċipji pprovduti mir-regoli tal-Komunità, tista' tkun importata biss fil-limiti tal-kwantitajiet meħtieġa għall-organizzazzjonijiet jew l-assoċjazzjonijiet approvati biex iwettqu t-tali eżami uffiċjali.
Artikolu 2
Is-semen riferut fl-Artikolu 1 jrid ikun akkumpanjat
- minn ċertifikat tal-linja tan-nisel u zootekniku li hu konformi mal-mudell fl-Anness I, maħruġ mill-awtoritajiet kompetenti tal-pajjiż terz,
- minn ċertifikat li hu konformi mal-mudell fl-Anness II, maħruġ mill-awtoritajiet kompetenti ta' l-Istat Membru tad-destinazzjoni.
Iċ-ċertifikati msemmija fl-ewwel u t-tieni inċiż iridu jkunu ppreżentati flimkien fil-mument ta' l-importazzjoni.
Artikolu 3
Din id-Deċiżjoni tidħol fis-seħħ fl-1 t'Awissu 1997.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fit-18 ta' Lulju 1996.